साल 2008 से आरा सासाराम रेल मार्ग पर ब्राडगेज सेवा आरंभ हो चुकी है। पर इस मार्ग पर मैंने सफर किया 2015 में। पटना से सुबह 5 बजे इंटरसिटी एक्सप्रेस चलती है भभुआ रोड यानी मोहनिया तक के लिए। ट्रेन सुबह नीयत समय पर खुल जाती है। इससे महज 4 घंटे में सासाराम पहुंचा जा सकता है। पीरो, बिक्रमगंज , सासाराम, कैमूर तक जाने वालों के लिए ये ट्रेन वरदान है। बस की तुलना में सस्ता और सुगम सफर शुरू हो चुका है। हालांकि इस मार्ग पर कोई आरक्षित ट्रेन नहीं है। इंटरसिटी में जनशताब्दी जैसे सिटिंग आरक्षण का प्रावधान होता तो बेहतर होता। रेलवे को भभुआ पटना के बीच राज्यरानी एक्सप्रेस जैसी ट्रेन चलानी चाहिए। हालांकि सुबह साढ़े चार बजे पहुंचने पर मुझे जगह मिल गई पर ट्रेन सवारियों से भरकर चलती है।